《端午张黄门燕集分韵得细字》
明代·黄佐

张君苍髯如拥戟，起家龙泉重当世。我昔幽栖祇树林，伦郎视我犹兄弟。

君来奋髯发高论，意气豪雄略文艺。尊前击剑星斗动，月下放歌鸾鹤唳。

伦郎一去未言返，招隐无人赋丛桂。聚散于今又一时，赤墀青琐多留滞。

长安咫尺不相见，松筠寂寞门长闭。端午开尊延我曹，宾从过逢得偕诣。

芳糈清酤溢筵几，艾叶榴花满庭砌。兴酣徙倚前荣下，促膝相欢谈往岁。

火云消尽暮天碧，空翠时时落巾袂。世事追思尽萍梗，人生那得无根蒂。

嗟我亦是江湖人，感时历历惭匡济。翠管银罂不可求，细葛香罗谁复制。

阄诗怀古三叹息，呜呼盛事何由继。燕俗到今传角黍，湘累终古伤兰蕙。

黄金高台未萧瑟，南薰古殿犹佳丽。盍簪乍可开怀抱，弹冠且莫誇遭际。

张君爱客不知暑，执热传觞转容裔。酒阑挥手谢君去，纤月当空凯风细。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。